AZ ELSŐFOKÚ BÍRÓSÁG ÍTÉLETE (fellebbezési tanács)
2008. március 5.
T‑414/06. P. sz. ügy
Philippe Combescot
kontra
az Európai Közösségek Bizottsága
„Fellebbezés – Közszolgálat – Tisztviselők – A Közszolgálati Törvényszék előtti kereset elfogadhatatlansága – Keresetindítási határidő”
Tárgy: Az Európai Unió Közszolgálati Törvényszékének (második tanács) F‑114/05. sz., Combescot kontra Bizottság ügyben 2006. október
19‑én hozott ítélete (EBHT‑KSZ 2006., I‑A‑1‑115. o. és II‑A‑1‑435. o.) ellen benyújtott, az ítélet hatályon kívül helyezése
iránti fellebbezés.
Határozat: Az Elsőfokú Bíróság a fellebbezést elutasítja. Az Elsőfokú Bíróság Philippe Combescot-t kötelezi – a saját költségein felül –
a Bizottságnál felmerült költségek viselésére.
Összefoglaló
Tisztviselők – Kereset – Határidők – A válaszadási határidőn belül elfogadott, de nem közölt, a panaszt kifejezetten elutasító
határozat
(Személyzeti szabályzat, 90. cikk, (2) bekezdés és 91. cikk, (3) bekezdés)
A személyzeti szabályzat 90. és 91. cikkével létrehozott jogorvoslati rendszerben, ha a 90. cikk (2) bekezdésében szereplő
négy hónapos válaszadási határidő anélkül telik el, hogy az e határidőn belül elfogadott kifejezett elutasító határozatot
közölték volna, az hallgatólagos elutasító határozatnak minősül, amely megindítja a három hónapos keresetindítási határidőt.
E megállapítás teljes mértékben összhangban áll a panaszra és a keresetre vonatkozó határidők céljával, amelyek a közösségi
intézmények megfelelő működéséhez szükséges jogbiztonságnak az ezen intézményeken belüli védelmét hivatottak biztosítani annak
megakadályozásával, hogy a joghatásokat kiváltó közösségi jogi aktusokat határozatlan ideig lehessen vitatni. E határidők
kógensek, sem a felek, sem a bíróság által nem módosíthatók.
Ezenfelül e megállapítás egyáltalán nem sérti a tisztviselő bírósági jogorvoslathoz való jogát vagy a védelemhez való jogát,
amelyeket kellően és megfelelően véd az a lehetőség, hogy a neki sérelmet okozó aktus ellen keresetet nyújthat be a panaszt
elutasító hallgatólagos határozattól számított három hónapos határidőn belül.
(lásd a 39., 43. és 44. pontot)
Hivatkozás: a Bíróság 79/70. sz., Müllers kontra GSZB ügyben 1971. július 7‑én hozott ítéletének (EBHT 1971., 689. o.) 18. pontja;
40/71. sz., Richez‑Parise kontra Bizottság ügyben 1972. február 17‑én hozott ítéletének (EBHT 1972., 73. o.) 6. pontja, valamint
227/83. sz., Moussis kontra Bizottság ügyben 1984. július 12‑én hozott ítéletének (EBHT 1984., 3133. o.) 12. pontja.